Landdros geskors oor omkoopgeldŉ Landdros van Randburg wat tereg staan op aanklagte van korrupsie is voorlopig geskors. Lluwellyn Landers, voorsitter van die parlementêre portefeuljekomitee oor justisie, sê landdros MJ Kgomo word daarvan beskuldig dat hy omkoopgeld van R150 000 aanvaar het om die uitkoms van ŉ appèlsaak teen uitlewering te beïnvloed. “In die saak waarna verwys word, staan die beskuldigde tereg op aanklagte van korrupsie in ŉ ander land ter bedrae van R20 miljoen.” Landers sê die bedrag van R150 000 is in Kgomo se teenwoordigheid in sy aktetas gevind. Die Landdrostekommissie het Kgomo intussen voorlopig geskors hangende die uitkoms van ŉ ondersoek teen hom. “Die aanklag en bestaande bewyse teen Kgomo is van so ŉ ernstige aard dat dit sy verwydering uit die amp sal regverdig indien hy skuldig bevind word aan die aanklagte van wangedrag teen hom.” Kgomo sal steeds sy salaris ontvang hangende die uitkoms van die ondersoek teen hom.